واخير الجو صار حلو ببغداد، صح مطر بين فترة وفترة بس قليل، والسما مغيمة، والليل طويل، بس اهم شي الحر ماكو اختفى، من صار الجو حلو هيجي تذكرت السفرة لحدائق الملك حسين بعمان بشهر الثامن 8\8\2006 وية مجموعة البلوكرز العراقيين، وجان الجو حلو وكاعدين نغني وصوت الكيتار والضحك، والناس يتمشون ويشوفون مجموعتنا، حسيت بغرور، كل مجموعتنا حست بغرور او فخر انو احنة عراقيين وبعمان ومجموعين كلنا سوا ومتونسين كلش، بس ظلت حسرة بقلوبنا، نتذكر الجو بالعراق، الحر والناس شلون تعاني، تذكرنا الكهرباء وشنو يصير بينا من تطفى بعز الحر، تذكرنا اصدقائنا الي تمنينا وجودهم ويانا...انتوا هم تتذكرون هاي السفرة وتشتاقون
لآجوائها مثلي؟؟ شكد تمنيت هيجي لمة حلوة وونسة تتكرر هنا وية كروبي ولمة شبابية حلوة واجواء هادئة وامان، بس ما تكررت ..
يلة، ايام وذكريات حلوة، وامنيات نتمنى نحققها، اخباري مثل ما اهي بعدني انتظر اداوم واروح للكلية، بعدني كل يوم قبل ما انام اتذكر المرحلة الاولى واللي بيها، اتذكر ونسة المرحلة الثانية، اتذكر الثقة والصداقة الحلوة، اتذكر اجواؤ الصبح من اكعد واتحضر للكلية، الاغاني، نادي الكلية، المحاظرات، الاساتذة، الساعات الي نكضيها نتمشى، ندرس، ناخذ صور، نضحك، نبجي، لو المرحلة الثالثة؟؟ تجنن اروع مرحلة، كلشي جان مختلف بيها من اول يوم الى اخر يوم، بمحاظراتها، وباحداثها حتى لو جانت بعض الاحداث مو حلوة وتقهر بسبب الوضع الامني، اتذكر ايام الشتا؟ ايام المطر؟ ايام الصيف؟ ايــــــــام اتمنى تتكرر واعيشها مو مرة ثانية وبس..اتمنى اعيشها مليون مرة، تبقى ببالي اكثر، واتهنى بثوانيها اكثر.. آآآآه شلون ايام،؟ هم تنعاد؟؟ هم اكدر اتخرج هاي السنة وية مجموعتي؟؟ ...ايفان، علياء، نور، رفاه، راح اشوفهم هاي السنة؟؟ اتمنى الكل يكدرون يداومون حتى نتخرج ، المفروض الاسبوع الجاي نروح للكلية، لو يكون بي امل ان نداوم ونستمر بس بفترات متباعدة، او بجوز بعد ما نوصل للكلية ابدا...والله اعلم...
هذا الرسم الموجود اني رسمته قبل يومين، جنت بغرفتي والكهرباء مطفية ف على ضوء "اللالة" ورسمته، جنت اسمع اغاني هيثم يوسف على الراديو، رمستها، ومعرفت شنو تمثل..ولا شنو المغزى منها، شنو رايكم لو كل اللي يشوفها ينطيني اسم للصورة حسب الي يحسه بيها والي يشوفه من خلالها....انتظركم...؟!! شوفوني الحس الفني الي تملكوه !! :)